b'\n_START_ARTICLE_\nSpermicidas\n_START_PARAGRAPH_\nSpermicidai \xe2\x80\x93 kontraceptin\xc4\x97 priemon\xc4\x97, kuria \xc5\xbeudomi spermatozoidai. Moteris \xc4\xafveda juos \xc4\xaf mak\xc5\xa1t\xc4\xaf prie\xc5\xa1 pat lytinius santykius. Laikoma, kad tai gana efektyvi apsisaugojimo nuo n\xc4\x97\xc5\xa1tumo priemon\xc4\x97, net naudojantis jais vienais. Spermicidai s\xc4\x85veikoje su vyri\xc5\xa1ku prezervatyvu ir kitomis kontracepcijos priemon\xc4\x97mis u\xc5\xbetikrina dar didesn\xc4\x99 apsaug\xc4\x85 nuo lytiniu keliu plintan\xc4\x8di\xc5\xb3 lig\xc5\xb3 bei AIDS. Spermicidiniai geliai taip pat naudojami kartu su diafragma, tokiu b\xc5\xabdu padidindami jos efektyvum\xc4\x85. Spermicidai gaminami \xc4\xafvairiais pavidalais: putos, pastos, geliai (\xc5\xbeel\xc4\x97), aerozoliai, \xc5\xbevakut\xc4\x97s (tablet\xc4\x97s), plastin\xc4\x97s juostel\xc4\x97s, tirpios pl\xc4\x97vel\xc4\x97s ir kt._NEWLINE_Spermicid\xc5\xb3 poveikis yra vienkartinis, t. y. prie\xc5\xa1 kiekvien\xc4\x85 lytin\xc4\xaf akt\xc4\x85 reikia \xc4\xafvesti nauj\xc4\x85 spermicid\xc5\xb3 doz\xc4\x99. Spermicid\xc5\xb3 patikimumas siekia 79\xe2\x80\x9397 proc., o naudojant kartu su prezervatyvu 98\xe2\x80\x9399 proc. \xc5\xa0ios priemon\xc4\x97s ypa\xc4\x8d tinka moterims, turin\xc4\x8dioms retus lytinius santykius. Labai retais atvejais vyras arba moteris gali b\xc5\xabti alergi\xc5\xa1ki spermicidams.'